BBC Hausa - News - Jama'ar Dogon Dawa na neman taimakon tsaro
Jama'ar Dogon Dawa na neman taimakon tsaro
An sabunta: 18 ga Oktoba, 2012 - An wallafa a 15:22 GMT
Harin da aka kai garin Dogon Dawa
Jama'ar garin Dogon Dawa dake karamar hukumar Birnin Gwari ta jahar Kaduna a Najeriya sun bukaci Gwamnati da ta gano wadanda suka kaddamar da hare hare a garin,ta kuma gurfanar da su.
Haka kuma sun bukaci gwamnati da ta dauki matakan hana afkuwar irin wannan ta'asa a gaba.
A wata ganawa da manema labarai da wakilan mutanen wannan gari suka yi da yan jaridu a Kaduna, sun sake jaddada cewar sun mika wa hukumomin yansanda wasikun fargabar da suke da ita kan yiwuwar za a kai musu harin a ranar Lahadin da ta gabata.
Suka ce don haka batun cewar ba su sanar da fargabar ta su ga hukumomi ba, abu ne da ma bai taso ba.
Wakilan al'umar garin sun kuma sake bayyana damuwa a bisa halin rashin tsaron da yankin ya dade a ciki.
Suka ce suna kira ga gwamnati da ta kai masu dauki, saboda yan bindigar dake kai hare hare a yankin sun fi karfinsu.
A ranar lahadin da ta wuce ne dai wasu yan bindiga da ake zargi yan fashi ne suka kai hari a garin suka kuma halaka mutane fiye da ashirin da biyu.
Damaturu: anyi harbe-harbe
21 Yuni, 2012